ROZHODNUTIE KOMISIE
z 23. novembra 2005
štátnej pomoci, ktorú Taliansko plánuje uplatniť v prospech spoločnosti Fincantieri
[oznámené pod číslom K(2005) 4433]
(Iba taliansky text je autentický)
(Text s významom pre EHP)
(2006/639/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, a najmä na jej článok 88 ods. 2 prvý pododsek,
so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),
so zreteľom na nariadenie Rady (ES) č. 1540/98, z 29. júna 1998 ustanovujúce nové pravidlá pomoci pre stavbu lodí (1),
po výzve zainteresovaných strán, aby predložili svoje pripomienky v súlade s uvedenými článkami (2) a so zreteľom na tieto pripomienky,
keďže:
I. KONANIE
(1)
Listom z 31. júla 2003 Taliansko oznámilo Komisii opatrenie pomoci. Listami zo 16. septembra 2003, 6. novembra 2003, 1. decembra 2003, 4. februára 2004, 12. februára 2004, 26. februára 2004, 5. apríla 2004, 25. mája 2004, 23. júna 2004 a 8. júla 2004 Taliansko poskytlo Komisii dodatočné informácie.
(2)
Listom z 22. októbra 2004 Komisia informovala Taliansko o svojom rozhodnutí začať konanie podľa článku 88 ods. 2 zmluvy v súvislosti s predmetným opatrením.
(3)
Rozhodnutie Komisie o začatí konania bolo uverejnené v Úradnom vestníku Európskej únie (3). Komisia vyzvala zainteresované strany, aby predložili pripomienky v súvislosti s predmetnou pomocou.
(4)
Komisia dostala pripomienky od zainteresovaných tretích strán, ktoré predložila Taliansku, čím mu poskytla možnosť vyjadriť sa. Pripomienky Talianska boli doručené listom z 12. apríla 2005.
(5)
Komisia dostala od Talianska ďalšie listy z 25. novembra 2005, 18. mája 2005 a 12. októbra 2005.
II. PODROBNÝ OPIS POMOCI
(6)
Taliansko požiadalo Komisiu o predĺženie termínu dodávky 31. decembra 2003 uvedeného v článku 3 nariadenia (ES) č. 1540/98 ustanovujúceho nové pravidlá pomoci pre stavbu lodí („nariadenie o stavbe lodí“), ktorým je upravené využívanie prevádzkovej pomoci súvisiacej so zmluvou. Predĺženie, o ktoré požiadala spoločnosť Fincantieri, sa týka dodávky piatich výletných lodí v celkovej zmluvnej hodnote 2,1 miliárd EUR a pomoci vo výške 243 miliónov EUR.
(7)
Fincantieri je verejná spoločnosť so šiestimi lodenicami na území Talianska (Monfalcone, Marghera, Sestri Ponente, Ancona, Palermo, Castellammare, Muggiano, Riva Trigoso), ktorá sa špecializuje na stavbu výletných lodí, ale stavia tiež iné druhy lodí určené na námornú plavbu a vojenské lode.
(8)
Taliansko upresnilo, že konečné zmluvy na predmetné lode boli podpísané v decembri 2000 a že dodávka uvedená v zmluvných ustanoveniach bola stanovená na jún alebo december 2003. Lode boli objednané rôznymi dcérskymi spoločnosťami spoločnosti Carnival Corporation („Carnival“), americkým prevádzkovateľom výletných lodí. Na tomto základe Taliansko prisľúbilo prevádzkovú pomoc v spojitosti so zmluvou o stavbe lodí.
(9)
Taliansko uviedlo, že vlastník lodí požiadal v jeseni 2001 o predĺženie termínu dodávky na rôzne termíny v roku 2004 a v roku 2005 vzhľadom na vážne dôsledky teroristických atentátov z 11. septembra 2001 na sektor výletných lodí. Spoločnosť Fincantieri žiadosti vyhovela a Taliansko požiadalo o predĺženie termínu dodávky, aby sa na lode mohla vzťahovať prevádzková pomoc.
(10)
Talianske orgány odkazujú vo svojom oznámení na rozhodnutie Komisie z 5. júna 2002 (4), ktorým bolo povolené podobné predĺženie termínu dodávky rozostavanej výletnej lode v nemeckej lodenici Meyer Werft. Taliansko zdôraznilo podobný charakter týchto dvoch prípadov v súvislosti s (i) dôvodmi, ktoré boli prijaté pre predĺženie (dôsledok teroristických atentátov z 11. septembra 2001), (ii) príslušným trhom (výletné lode) a (iii) vzťahom obchodnej závislosti medzi lodenicami a vlastníkom lodí (Carnival je najdôležitejším klientom spoločnosti Fincantieri).
(11)
Rozhodnutím z 20. októbra 2004 Komisia udelila predĺženie termínu dodávky pre štyri lode, ale vyjadrila pochybnosti v súvislosti s možnosťou udelenia predĺženia pre piatu loď. Pochybnosti sa týkali lode 6079, ktorá mala byť dodaná v októbri 2005. Táto loď mala byť pôvodne dodaná v roku 2005, ale v nasledujúcej fáze, koncom roka 2000, bol termín dodávky zmenený na december 2003, v opačnom prípade by loď nemohla byť predmetom prevádzkovej pomoci.
(12)
Výška pomoci, ktorú by Taliansko udelilo spoločnosti Fincantieri v prípade, že Komisia predĺži termín dodávky pre loď 6079, predstavuje približne 33 miliónov EUR (9 % zmluvnej hodnoty lode).
(13)
Začatie konania vo veci formálneho zisťovania je založené najmä na nasledujúcich dôvodoch. Prvý dôvod tvoria pochybnosti týkajúce sa realizovateľnosti plánu, podľa ktorého jedna z piatich lodí (loď 6077) mala byť vyrobená v lodenici v meste Ancona, čo by si vyžiadalo komplexný výrobný proces, keďže časti trupu určené na montáž mali byť premiestnené do inej lodenice (ATSM Terst), a potom opäť prevezené do mesta Ancona z dôvodu, že dĺžka doku v Ancone je menšia ako dĺžka lode. Okrem toho v Ancone neboli nikdy stavané lode podobnej zložitosti, preto pretrvávali pochybnosti o možnosti realizovať túto operáciu, a to aj čo sa týka vybavenia lode. V tejto súvislosti je potrebné pripomenúť, že stavba lode 6077 v Ancone by si vyžiadala absolútne výnimočné vybavenie lodenice v Palerme z dôvodu presunutia výroby z Ancony do Palerma.
(14)
Druhý dôvod tvoria pochybnosti týkajúce sa odhadovanej sumy na vybavenie, ktoré mala zabezpečiť spoločnosť Fincantrieri v prípade, že všetkých päť lodí by bolo dodaných v roku 2003. To by v roku 2003 podľa odhadov Komisie predstavovalo vybavenie predstavujúce dvojnásobok činností týkajúcich sa vybavenia, ktoré dovtedy realizovala spoločnosť Fincantieri. Okrem toho pre lodenice v Marghere, by bola plánovaná výroba vybavenia v roku 2003 vyššia približne o 40 % v porovnaní s činnosťou, ktorú dovtedy realizovala uvedená spoločnosť. Komisia preto pochybovala o skutočnosti, že výrobný plán spoločnosti Fincantieri vo všeobecnosti a najmä lodenice v Marghere by mohol byť realistický.
(15)
Z týchto dvoch dôvodov Komisia pochybovala o tom, že by mohlo byť príslušných päť lodí dodaných v roku 2005. Avšak na základe tých istých informácií a tej istej analýzy Komisia pripustila, že by bolo možné dodať štyri lode.
(16)
Podľa Komisie sa hlavné pochybnosti týkali lode 6079, ktorá je treťou sesterskou loďou lode 6077 tiež vyrobenou v lodenici v Marghere a ktorej dodávka bola plánovaná na október 2005. Dodávka tejto lode bola značne oddialená vzhľadom na výrobný plán z decembra 2000 na základe rozhodnutia postaviť loď 6077 v Marghere. Tieto pochybnosti vychádzajú okrem iného z ustanovení (predbežná zmluva bola podpísaná pred podpísaním konečných zmlúv v decembri 2000), na základe ktorých bol od začiatku plánovaný súčasný výrobný postup s veľmi oneskoreným termínom dodávky pre loď 6079.
III. PRIPOMIENKY ZAINTERESOVANÝCH STRÁN
(17)
Spoločnosť Fincantieri poslala svoje pripomienky listom z 3. marca 2005.
(18)
Spoločnosť Fincantieri vyhlásila, že akýkoľvek závod spoločnosti, ktorý patrí buď pod Riaditeľstvo výletných lodí alebo pod Riaditeľstvo prepravných lodí, by bol schopný, bez potreby zmeniť rozhodnutia v oblasti výrobnej techniky a výkonného projektovania dielne, vyrobiť rovnaké časti lode a že je zároveň možné počítať so sieťou dodávateľov, ktorí sú schopní v prípade potreby uspokojiť požiadavky výrobnej kvality a kvantity.
(19)
Spoločnosť Fincantieri okrem toho vyhlásila, že lodenice v Ancone by mohli bez problémov postaviť výletnú loď s rozmermi a výrobnými charakteristikami lode 6077 (sesterská loď lode 6079), v celkovom rozsahu, t. j. všetky časti vybavenia a zariadenia, výlučne pomocou svojich vlastných výrobných, technických a strojových štruktúr, ak by sa bola okamžite uplatnila dohoda medzi spoločnosťou Fincantieri a miestnymi a regionálnymi úradmi, prístavnými úradmi a odborovými organizáciami pracovníkov v oblasti kovovýroby, ktorá bola formalizovaná predbežnou dohodou zo 6. decembra 1999. Toto však nenastalo.
(20)
V technickej štúdii týkajúcej sa výroby lode 6077 (sesterská loď lode 6079) sa rozhodlo vyrobiť loď z dvoch častí: väčšiu časť v Ancone a menšiu časť v Riva Trigoso. Rovnaký výrobný plán bol použitý pri realizácii lietadlovej lode Conte di Cavour v lodeniciach Riva Trigoso a Muggiano a bol už prijatý pre výletnú loď Disney Magic v lodeniciach v Ancone a Marghere v roku 1997. Takzvaná „jumboizácia“ bola naplánovaná v suchom doku ATSM v Terste, ktorý má k dispozícii dok vhodný na výrobu vybavenia a na dokončovanie lodí, a preto by bolo možné v tomto prístave prekonať akékoľvek výrobné ťažkosti lodenice v Ancone vrátane podstatnej výhody, ktorú netreba podceňovať, spočívajúcej v jeho blízkosti k priemyselnému centru, ktoré sa nachádza v okolí lodenice v Monfalcone.
(21)
Nakoniec v rozhodnutí postaviť loď 6077 v Ancone, aspoň v súvislosti s veľkou časťou trupu a vybavenia, spoločnosť Fincantieri prijala účinnú a zároveň prezieravú stratégiu, ktorá v prípade problémov spočíva v naplánovaní celej série výrobných alternatív, ktoré sa opierajú o integračné charakteristiky a flexibilitu svojich závodov s cieľom zaručiť dodržanie zmluvných termínov dodávky, ktorá bola plánovaná na koniec roku 2003.
IV. PRIPOMIENKY TALIANSKYCH ORGÁNOV
(22)
Pripomienky, ktoré odoslali talianske orgány po začatí konania vo veci formálneho zisťovania odzrkadľujú pripomienky spoločnosti Fincantieri; teda skutočnosť, že plán z decembra 2000 bol realistický aj napriek tomu, že predstavoval istú výzvu. Talianske orgány tvrdia, že termín dodávky mohol byť dodržaný vďaka výrobnej flexibilite spoločnosti Fincantieri, t. j. jej schopnosti postaviť loď v synergii s inými lodenicami (vrátane lodeníc, ktoré zvyčajne nie sú určené na stavbu výletných lodí), vďaka investičnému projektu v oblasti technického a strojového vybavenia vytvoreného na tento účel a vďaka pokročilým výrobným postupom.
(23)
Čo sa týka plánovaného zahrnutia ATSM do stavby jednej z lodí, pripomienky Talianska odzrkadľujú pripomienky spoločnosti Fincantieri, t. j. ATSM mohla ľahko vykonať spojenie dvoch častí stavby lode 6077, aj keď tento spôsob stavby predstavuje v niektorých ohľadoch menej uspokojivý postup v porovnaní s „normálnym“ postupom fáz stavby. V každom prípade spájanie častí trupu v súčasnosti predstavuje pre spoločnosť Fincantieri rutinnú operáciu. Čo sa týka pochybností Komisie v súvislosti s vyzretými skúsenosťami z lodenice v Ancone v oblasti stavby lodí podobnej zložitosti, Taliansko tvrdí, že tieto skúsenosti lodenica nadobudla počas stavby a vybavenia polovice lode Disney Magic a dopravnej lode „Danielle Casanova“.
(24)
Talianske orgány okrem toho tvrdia, že lodenice v Palerme v minulosti (1996 - 1997) podstúpili ešte náročnejšie výrobné plány v porovnaní s plánom na rok 2000. Čo sa týka odhadu Komisie, podľa ktorého by si výrobný plán na rok 2000 v roku 2003 vyžadoval výrobu vybavenia zodpovedajúcu dvojnásobku výroby vybavenia, ktorú dovtedy spoločnosť Fincantieri dosiahla, talianske orgány takého prehlásenie popierajú a okrem toho tvrdia, že v takmer všetkých lodeniciach by si výrobný plán na rok 2000 vyžadoval „štandardnú kapacitu“ príslušnej lodenice a len v niektorých prípadoch by bola dosiahnutá maximálna kapacita.
(25)
V odpovedi na tvrdenie Komisie, v zmysle ktorého by vybavenie plánované na rok 2003 pre lodenice v Marghere presahovalo dovtedy vykonávanú činnosť o približne 40 %, talianske orgány tvrdia, že pracovná záťaž (vrátane vybavenia) plánovaná pre lodenice v Marghere podľa plánu na rok 2000 by v plnej miere zodpovedala konkrétne preukázanej kapacite a možnostiam lodenice, keďže v minulosti sa podarilo dodať štyri lode za 15 mesiacov, rovnako ako sa plánuje pre rok 2003.
(26)
Taliansku bola tiež poskytnutá možnosť vyjadriť sa k základným prvkom správy, ktorú vypracoval nezávislý expert a ktorú Komisia použila na hodnotenie informácií poskytnutých Talianskom pred začatím konania vo veci formálneho zisťovania.
(27)
Vo svojej odpovedi z 18. mája 2005 talianske orgány formulovali pripomienky v súvislosti s troma základnými aspektmi správy experta.
(28)
Podľa talianskych orgánov sa expert vo svojich hodnoteniach predovšetkým zameral na celkovú tonáž dodávky v roku 2003 bez zohľadnenia výrobného cyklu, čiže postupného prírastku, ktorý zaznamenáva hrubá kompenzovaná tonáž (HKT) počas celej doby stavby. Keďže expert zabudol rozdeliť v časovom období potrebnom na jej skutočnú výrobu tonáž týkajúcu sa deviatich lodí, ktorých dodávka bola plánovaná na rok 2003 (niektoré z nich boli v pokročilej fáze realizácie už koncom roku 2002), prichádza k záveru, že v roku 2003 by spoločnosť Fincantieri musela vyrobiť dvojnásobok HKT vyprodukovanej v minulosti. Tento záver je podľa talianskych orgánov nesprávny, pretože na hodnotenie výrobnej kapacity spoločnosti Fincantieri sa dodaná tonáž v roku 2003 nezhoduje so skutočne vyrobenou tonážou v tom istom roku. Taliansko tvrdí, že údaje týkajúce sa výroby zodpovedajú kapacitám zaznamenaným v minulosti a v žiadnom prípade neprekračujú úrovne maximálnej kapacity.
(29)
Talianske orgány tvrdia, že podľa výrobných údajov sa rovnako ako v rokoch vysokej aktivity, teda v roku 2002 a 2003, výrobné množstvá závodov v Monfalcone, Marghere a Genova-Sestri Ponente neodlišujú o viac ako 20 % od historických údajov. Čo sa týka „payload“ (zariadenie a úpravy), čo predstavuje podstatnú a charakteristickú časť tohto druhu lodí, odchýlka je rozhodne najvýraznejšia v prípade lodenice Genova-Sestri Ponente (ktorá prechádza z 1 863 ton v roku 1998 na 14 303 ton v roku 2003); tento podstatný nárast bolo možné zmierniť využitím kapacity subdodávateľov a zvýšením ich účasti na diele, prostredníctvom „zmlúv na kľúč“.
(30)
Údaje týkajúce sa výroby v pracovných hodinách (interná/vonkajšia pracovná sila) potvrdzujú, že v rokoch, ktoré predchádzajú obdobiu, na ktoré sa plán vzťahuje, sa subdodávatelia využívali vo väčšom rozsahu ako sa stanovuje v pláne na rok 2000.
(31)
Taliansko nakoniec tvrdí, že obávané riziko nedostatku alebo nedostupnosti subdodávateľov je absolútne neopodstatnené, tiež na základe skutočnosti, že vybavenie hotelovej časti lodí (ktorá zodpovedá poslednej výrobnej etape v lodenici) zahŕňa dodávateľov, s ktorými spoločnosť Fincantieri udržiava dlhodobé pracovné vzťahy. V prípade veľmi nepravdepodobného nedostatku alebo nedostupnosti špecializovaných pracovníkov by sa tento problém taktiež ľahko vyriešil, a to poskytnutím práce stavebnému sektoru mimo spoločnosti, najmä spoločnostiam, ktoré sa špecializujú na stavbu veľkých hotelov, vzhľadom na podstatnú podobnosť zariadenia a vybavenia hotelovej časti lodi s vybavením hotelov.
(32)
Na záver talianske orgány plne súhlasia s pripomienkami, ktoré formulovala spoločnosť Fincantieri.
(33)
Listom z 12. októbra 2005 Taliansko pripomienkovalo závery vypracované druhým expertom, ktorého konzultovala Komisia, týkajúce sa hodnotenia argumentov, ktoré prijalo Taliansko vo svojej odpovedi na začatie konania.
V. HODNOTENIE POMOCI
(34)
V zmysle článku 87 ods. 1 zmluvy pomoc poskytovaná členským štátom alebo akoukoľvek formou zo štátnych prostriedkov, ktorá narúša hospodársku súťaž alebo hrozí narušením hospodárskej súťaže tým, že zvýhodňuje určité podniky alebo výrobu určitých druhov tovaru, je nezlučiteľná so spoločným trhom, pokiaľ ovplyvňuje obchod medzi členskými štátmi. Podľa ustálenej judikatúry Súdneho dvora Európskych spoločenstiev je kritérium narúšania obchodu uplatniteľné, ak podnik, ktorý je príjemcom pomoci, vykonáva hospodársku činnosť, ktorá zahŕňa obchod medzi členskými štátmi.
(35)
Komisia tvrdí, že otázka predĺženia termínu dodávky je rozhodujúca v otázke prijateľnosti lode využiť prevádzkovú pomoc spojenú so zmluvou v zmysle článku 3 nariadenia o stavbe lodí. Predmetná prevádzková pomoc spočíva vo financovaní časti nákladov, ktoré by mala predmetná lodenica za normálnych okolností znášať pri stavbe lode, prostredníctvom štátnych prostriedkov. K tomu je potrebné dodať, že stavba lodí je hospodárskou činnosťou, ktorá zahŕňa obchod medzi členskými štátmi. Predmetná pomoc preto spadá do rozsahu pôsobnosti článku 87 ods. 1 zmluvy.
(36)
Článok 87 ods. 3 písm. e) zmluvy stanovuje, že za zlučiteľné so spoločným trhom je možné považovať kategórie pomoci, ktoré sú stanovené rozhodnutím Rady, ktorá rozhoduje kvalifikovanou väčšinou na návrh Komisie. Komisia tvrdí, že na tomto právnom základe Rada 29. júna 1998 prijala nariadenia o stavbe lodí.
(37)
Komisia tvrdí, že na základe nariadenia o stavbe lodí, sa výrazom „stavba lodí“ rozumie stavba obchodných námorných lodí so samostatným pohonom. Komisia okrem toho tvrdí, že spoločnosť Fincantieri stavia tento druh lodí, a preto sa na túto spoločnosť vzťahuje uvedené nariadenie.
(38)
Žiadosť, ktorú predložili talianske orgány je potrebné prehodnotiť na základe nariadenia o stavbe lodí, aj napriek tomu, že od konca roku 2003 už nie je toto nariadenie v platnosti. Schéma, pre ktorú Taliansko udelilo pomoc, bola schválená počas platnosti uvedeného nariadenia a pomoc bola udelená v období, keď bolo uvedené nariadenie v platnosti a ustanovenia týkajúce sa trojročného termínu dodávky sú v ňom uvedené.
(39)
Článok 3 ods. 1 nariadenia o stavbe lodí ustanovuje, že až do 31. decembra 2000 môže maximálny príspevok z titulu prevádzkovej pomoci na jednu zmluvu predstavovať 9 %. Na základe článku 3 ods. 2 toho istého nariadenia je maximálnou sumou pomoci uplatniteľnou na zmluvu, maximálna suma platná v deň podpísania konečnej zmluvy. Toto však neplatí pre lode, ktoré sú dodané tri roky po podpísaní zmluvy. V týchto prípadoch platí rovnaká maximálna suma ako suma, ktorá bola v platnosti tri roky pred dodávkou lode. Termín poslednej dodávky lode, pre ktorú je ešte možné využiť prevádzkovú pomoc, bol preto v zásade 31. december 2003.
(40)
V článku 3 ods. 2 sa však ustanovuje, že Komisia môže predĺžiť trojročnú lehotu poslednej dodávky, ak to bude odôvodnené technickou náročnosťou jednotlivého projektu stavby lodí alebo oneskoreniam z dôvodu neočakávaných, vážnych a zdokumentovaných narušení, ktoré sa odrazia na pracovnom programe lodenice, spôsobené výnimočnými nepredvídateľnými okolnosťami, na ktoré podnik nemá vplyv. Je potrebné poznamenať, že Taliansko zakladá svoju žiadosť o predĺženie termínu dodávky na výnimočných a nepredvídateľných okolnostiach.
(41)
Komisia tvrdí, že Súd prvého stupňa poskytol podobný výklad v rozsudku zo 16. marca 2000 (5) a ustanovil, že toto ustanovenie je potrebné vykladať v úzkom zmysle.
(42)
Komisia predovšetkým zdôrazňuje skutočnosť, že toto rozhodnutie sa týka jednej lode, ale hodnotenie je založené na celom výrobnom programe spoločnosti Fincantieri v decembri 2000. Dodávka v roku 2003 všetkých piatich lodí, ktorá je predmetom tohto oznámenia, by okrem iných lodí, ktorých dodávka už bola plánovaná pre rok 2003 predstavovala nesmiernu pracovnú záťaž pre spoločnosť Fincantieri. Komisia preto považovala za potrebné skontrolovať, či by bola spoločnosť Fincantieri technicky schopná dodať predmetné lode do konca roku 2003.
(43)
Dodatočné informácie, ktoré poskytlo Taliansko a spoločnosť Fincantieri v odpovedi na pochybnosti, ktoré vyjadrila Komisia vo svojom rozhodnutí, boli na žiadosť Komisie prehodnotené Komisiou a nezávislým technickým expertom (6). Správa, ktorú expert pripravil bola poskytnutá Taliansku, aby vyjadrilo svoje pripomienky v liste Komisie z 26. augusta 2005. Taliansko poslalo svoje pripomienky k správe v liste z 12. októbra 2005.
(44)
Výroba lode v lodeniciach v Ancone a dôsledky pre lodenice v Palerme Prvá pochybnosť, ktorú vyjadrila Komisia sa týkala kapacity lodenice v Ancone vyrobiť spolu s lodenicou ATSM v Terste jednu z piatich výletných lodí (loď 6077), ktorá bola predmetom oznámenia.
(45)
Taliansko tvrdí, že jednu z piatich lodí bolo možné vyrobiť v Ancone a v ATSM aj keď je suchý dok v Ancone kratší ako predmetná loď vďaka zvláštnemu postupu, ktorý bol už raz použitý pri stavbe výletnej lode a ktorý spočíva v spojení dvoch častí lode („jumboizácia“). Komisia pri začatí konania nevyhlásila, že by to nebolo možné, ale zdôraznila zložitosť tohto postupu, s čím Taliansko súhlasí a pripúšťa, že ide o „menej uspokojivý výrobný postup“.
(46)
V rozhodnutí o začatí konania Komisia v tejto súvislosti zdôraznila, že v Ancone neboli doteraz postavené lode rovnakej náročnosti. Taliansko na tento výrok odpovedalo tvrdením, že Ancona postavila hlavnú časť pre tri podobné lode, ako aj jednu osobnú loď, ktorej rozmery predstavovali približne polovicu predmetnej lode (44 000 GRT oproti 82 500 GRT). Časti a lode boli preto podstatne menšie ako výletná loď 6077, ktorej výroba bola predmetom stavebného plánu. Keďže pri výrobe výletných lodí zložitosť ich výroby závisí vo veľkej miere od ich rozmerov, Komisia v tejto súvislosti dospieva k záveru, že Taliansku sa nepodarilo vyvrátiť skutočnosti, ktoré tvrdila Komisia vo svojom rozhodnutí o začatí konania.
(47)
V uvedenom rozhodnutí Komisia okrem iného tvrdila, že stavba jednej z výletných lodí v Ancone alebo v lodeniciach ATSM v Terste by si vyžadovala presunutie ďalších plánovaných stavieb do inej lodenice spoločnosti Fincantieri do Palerma, o ktorej kapacite čeliť zvýšeniu činnosti v oblasti výroby vybavenia Komisia pochybovala. Talianske orgány tvrdia, že tento objem práce by bolo teoreticky možné dosiahnuť. Nebol však poskytnutý žiaden dôkaz a odpoveď sa týkala skôr stavieb v hodnotách HKT ako špecifickej otázky vybavenia. Komisia však tvrdí, že výroba v Palerme v roku 2003 predstavovala 33 000 HKT, čo je oveľa nižšia hodnota ako domnelá maximálna výroba, ktorú tvrdia talianske orgány 63 000 HKT a tiež nižšia ako výroba uvedená v pláne z decembra 2000, v ktorom sa uvádza 53 000 HKT.
(48)
Okrem toho talianske orgány informovali, že už v júni 2001 (menej ako šesť mesiacov po podpísaní zmluvy na päť výletných lodí) nastala v Palerme výrobná kríza, a to bez plánovanej nadbytočnej práce, čo si vyžiadalo oneskorenie dodávok. Komisia preto tvrdí, že lodenice v Palerme by neboli schopné čeliť plánu z decembra 2000 v súvislosti s vybavením (bod, na ktorý Taliansko neuviedlo žiadnu odpoveď).
(49)
Komisia okrem toho pripomína, že informácie, ktoré poskytli talianske orgány a spoločnosť Fincantieri uvádzajú, že v decembri 2000 nebolo jasné, či vybavenie lode 6077 sa malo uskutočniť v lodeniciach ATSM alebo v Ancone. Podľa výrobného plánu z decembra 2000 a prílohy 5 k listu z 25. mája 2005, vybavenie lode sa malo uskutočniť v Ancone, ale v liste spoločnosti Fincantieri z 3. marca 2005 sa tvrdí, že vybavenie lode sa malo uskutočniť v spoločnosti ATSM s cieľom prekonať akékoľvek výrobné ťažkosti lodenice v Ancone.
(50)
Expert, ktorého Komisia konzultovala tvrdí, že Taliansko neposkytlo presvedčujúce dôkazy týkajúce sa organizácie a zdrojov, ktoré bolo potrebné koncentrovať v suchom doku v ATSM a z tohto dôvodu expert silne pochybuje o tom, že lodenice, ktoré sa používajú najmä na opravy lodí, bez skúseností v oblasti stavby výletných lodí, je možné transformovať na perfektne zorganizované lodenice, ktoré by boli schopné dodať výletnú loď v krátkej dodacej lehote.
(51)
Taliansko sa k tomuto bodu vyjadrilo v liste z 12. októbra 2005. Taliansko tvrdí, že organizačné schopnosti spoločnosti Fincantieri sú dostatočné na to, aby umožnili lodeniciam ATSM vytvoriť v krátkom čase podmienky na vykonanie plánovanej pracovnej úlohy. Taliansko okrem toho zdôrazňuje, že ATSM v súčasnosti spolupracuje so spoločnosťou Fincantieri v oblasti lodných opráv v suchom doku. Komisia však ešte nie je presvedčená o platnosti talianskeho tvrdenia, podľa ktorého by sa ATSM mohla v krátkom čase premeniť zo suchého doku určeného na opravy lodí na pravé a vhodné lodenice zamerané na stavbu lodí.
(52)
Z toho vyplýva záver, že samotná spoločnosť Fincantieri pochybovala o schopnosti lodenice v Ancone vybaviť loď a okrem toho neposkytla dôkazy o tom, že ATSM by bola schopná túto úlohu zvládnuť. Na základe vyššie uvedených pripomienok Komisia tvrdí, že plán na rok 2000 bol nerealistický a prehnaný, tak v súvislosti s stavbou jednej lode v lodeniciach v Ancone/ATSM, ako aj v súvislosti so situáciou v Palerme, čo potvrdzuje jej pochybnosti v týchto bodoch.
(53)
V rozhodnutí o začatí konania Komisia tvrdila, že dodávka všetkých piatich lodí okrem všetkých iných plánovaných lodí by si vyžiadala výrobu vybavenia zodpovedajúcu dvojnásobku výroby vybavenia dovtedy dosiahnutej v spoločnosti Fincantieri a že pre lodenice v Marghere by bola výroba vybavenia plánovaná na rok 2003 vyššia približne o 40 % v porovnaní s dovtedy dosiahnutou výrobou v tomto závode.
(54)
Taliansko na jednej strane odpovedalo, že stavebné kapacity trupu boli dostatočné. Tento argument však nie je podstatný, keďže Komisia nepopierala kapacitu na stavbu trupov.
(55)
Spoločnosť Fincantieri a Taliansko tiež spochybňujú odhady Komisie týkajúce sa množstva výroby vybavenia vzhľadom na predchádzajúce roky. Tvrdia napríklad, že zvýšenie by nepresahovalo 20 %. Okrem toho tvrdia, že výrobu potrebného vybavenia bolo možné realizovať v stanovenom termíne aj vďaka sieti subdodávateľov.
(56)
Komisia však za podpory technického experta zdôrazňuje dôležitosť otázky vybavenia ako je uvedené pri začatí konania. Aj keď Taliansko uviedlo, že jednotlivé lodenice mohli zvýšiť výrobu až po dosiahnutie svojej maximálnej úrovne na dve zmeny, postupovať týmto spôsobom naraz vo všetkých alebo vo väčšine lodeníc by, podľa názoru Komisie, predstavovalo príliš vysoké riziká a náklady a vyžadovalo by si podstatné úsilie v oblasti kapacity riadenia, najmä vzhľadom na centrálnu štruktúru riadenia výrobného procesu v spoločnosti Fincantieri, na čo Taliansko poukázalo.
(57)
Vybavenie je okrem toho obzvlášť kritické pre trupy lodí 6078 a 6079, ktoré mali byť obidve postavené v lodeniciach v Marghere a dodané koncom roka 2003 s rozdielom len dvoch mesiacov. Na upozornenie Komisie, ktoré potvrdilo tiež hodnotenie experta, aj keď Taliansko poskytlo niekoľko údajov o tom, ako plánovalo realizovať celkové vybavenie, neposkytuje primeranú odpoveď na tento dôležitý bod.
(58)
Taliansko v liste z 12. októbra 2005 pripomienkuje bod, ktorý vyzdvihol expert, tvrdiac, že dodávka dvoch lodí v období do dvoch mesiacov by bola realizovateľná a že, napríklad, v prípade lode 6078 sa plánovalo s deviatimi mesiacmi oproti siedmim mesiacom v prípade lode 6079, preto bolo možné pracovať podľa potreby na lodi 6079. Komisia k tomuto bodu pripomína, že časové obdobie plánované na vybavenie sesterských lodí 6075, 6076 a 6077 bolo 9, 8 a 10 mesiacov, preto obdobie deviatich mesiacov nevyzeralo obzvlášť dlhé, ani obdobie siedmich mesiacov pre loď 6079 extrémne krátke, pretože vybavenie malo prebehnúť súbežne s vybavením lode 6078.
(59)
Komisia konštatuje, že Taliansko prehlasuje, že v minulosti bolo možné znížiť na sedem alebo dokonca až na šesť mesiacov čas na vybavenie niektorých lodí. Toto však bolo možné uskutočniť v lodeniciach, ktoré mohli pracovať podľa normálneho postupu alebo pracovali na vybavení len jednej lode naraz.
(60)
Skutočnosť, že lodenice v Marghere v minulosti dokázali dodať štyri lode v lehote 15 mesiacov neodvracia pochybnosti Komisie, ktoré sa týkajú najmä dvoch dodávok plánovaných v období dvoch mesiacov. Komisia okrem toho poznamenáva, že skutočná výroba v Marghere v roku 2003, ktorý bol ešte považovaný za rok vysokej pracovnej aktivity pre spoločnosť Fincantieri (7), predstavovala približne 130 000 HKT, t. j. zďaleka nižšia ako výroba 160 000 HKT uvedená pre rok 2003 v pláne z decembra 2000.
(61)
Podľa experta, ktorého konzultovala Komisia, dodávka piatich lodí v krátkom období by okrem iného spôsobila ťažkosti majiteľovi lodí, ktorý by pravdepodobne musel čeliť vážnym organizačným problémom, aby mohol prijať dodávku štyroch lodí v období dvoch mesiacov.
(62)
Čo sa týka lodí 6078 a 6079, ktorých dodávka bola naplánovaná v lodeniciach v Marghere, výrobné časy naplánované na 18 a 19 mesiacov boli podľa názoru experta Komisie extrémne krátke. V tejto súvislosti spomínaný expert popiera tvrdenie talianskych orgánov, ktoré bolo uvedené v liste z 25. mája 2005, podľa ktorého údajne existuje krivka nadobudnutia zručností, ktorá by znížila čas potrebný na posledné lode z rovnakej série. Toto tvrdenie je správne, ak sa lode vyrábajú v tej istej lodenici a pomocou rovnakého postupu, ale neplatí, ak sa ten istý druh lode stavia na rôznych miestach rôznymi pracovnými skupinami ako to predpokladal plán z decembra 2000.
(63)
V liste z 12. októbra 2005 Taliansko komentuje predmetný bod a tvrdí, že krivka nadobudnutia zručností platí aj keď sa lode stavajú na rôznych miestach. Komisia môže pripustiť, že istá krivka nadobudnutia zručností platí aj v prípade stavby lodí v rôznych lodeniciach, napríklad v súvislosti s aspektmi týkajúcimi sa ústrednej štruktúry riadenia, dodávky hlavných inštalácií atď. Napriek tomu, ak sú lode stavané v rôznych miestach a dokonca pomocou rôznych výrobných postupov, je jasné, že táto krivka nadobudnutia zručností je oveľa menej dôležitá ako v prípade vykonania výroby v tej istej lodenici.
(64)
Komisia zdôrazňuje, že tri sesterské lode 6077, 6078 a 6079 nemali byť vyrobené v tej istej lodenici a rovnakými výrobnými postupmi, na základe plánu na rok 2000. Komisia okrem toho tvrdí, že podľa Talianska loď 6079 nie je v skutočnosti treťou z jednej série, ale piatou a že už boli realizované úspory pracovných nákladov vo výške 16 % a 8 % pre prvú a druhú sesterskú loď. Očakávať ďalšie zlepšenia v oblasti výkonnosti a výrobného času pre každú ďalšiu loď sa zdá byť ešte menej pravdepodobné pre posledné dve lode zo série piatich lodí ako zo série troch lodí. Komisia preto tvrdí, že odhadované zníženia výrobných časov pre lode 6078 a 6079 v pláne na rok 2000 boli nerealistické.
(65)
Technický expert, na ktorého sa Komisia obrátila po začatí konania poskytol Komisii niekoľko príkladov typov informácií, ktoré mohli talianske orgány/spoločnosť Fincantieri poskytnúť na dokázanie, že spoločnosť Fincantieri mala v skutočnosti zámer a kapacitu dodať všetkých päť lodí do konca roku 2003.
(66)
Takýmto príkladom by mohli byť pokyny dané dodávateľom v súvislosti s podstatnými komponentmi, vrátane pohonných systémov alebo hlavných generátorov, ktoré sa objednávajú v počiatočnej fáze, aby boli s istotou dodané načas. Ďalším príkladom by boli zmluvy so subdodávateľmi, ktoré mali byť uzavreté do konca júla 2001, podľa popisu, ktorý predložilo Taliansko a v každom v prípade do septembra 2001. Taliansko však predložilo len zoznam subdodávateľov, ktorí potenciálne pracujú pre spoločnosť Fincantieri. Nakoniec tretím príkladom dôkazov, ktoré mohli byť poskytnuté, sú skutočné údaje o preddavkoch na zmluvy alebo záruky plnenia zmluvy/bankové záruky pripravené pre objednávateľov a ktoré sa bežne predkladajú v čase úhrady prvej splátky za novú loď.
(67)
Taliansko a spoločnosť Fincantieri nepredložili žiaden z uvedených dôkazov o zámere a schopnosti spoločnosti Fincantieri dodať všetky lode do konca roku 2003, vrátane lode 6079, aj keď Komisia listom z 26. augusta 2005 informovala Taliansko o užitočnosti tohto druhu informácií. Nepredloženie takýchto informácií nakoniec potvrdzuje názor Komisie, že výrobný plán na rok 2000 nebol realistický a že loď 6079 by nebolo možné dodať do konca roku 2003.
(68)
Komisia nakoniec tvrdí, že podľa tlačového komuniké z 20. júna 2005 prevádzkovateľa lode (Holland America Line), bude predmetná loď 6079, s názvom „MS Noordam“, dodaná v januári 2006. Komisia pripomína, že ak je táto informácia o dátume dodávky lode správna, Taliansko nemohlo poskytnúť pomoc ani v prípade, že by bola Komisia povolila predĺženie termínu dodávky do konca októbra 2005, ako to žiadalo Taliansko.
VI. ZÁVER
(69)
Komisia prehodnotila informácie, ktoré poskytli talianske orgány na základe svojho rozhodnutia o začatí konania vo veci formálneho zisťovania o technickej kapacite dodať všetky lode, ktorých dodávka bola plánovaná v roku 2003 podľa plánu z decembra 2000 spoločnosti Fincantieri, najmä trup lode 6079. Podľa Komisie informácie poskytnuté Talianskom nevyvracajú vyjadrené pochybnosti o realizovateľnosti plánu na rok 2000, ktorý predložilo Taliansko. Počiatočné pochybnosti tiež zdieľa nezávislý expert. Nové informácie boli zhodnotené iným nezávislým expertom, ktorý sa tiež pripojil s rovnakému záveru ako vyjadrila Komisia. Taliansko malo tiež možnosť vyjadriť pripomienky k záverom vyjadreným v správach obidvoch expertov.
(70)
Po prehodnotení všetkých dostupných skutočností Komisia dospela k záveru, že pôvodný výrobný plán, ktorý počítal s dodávkami piatich výletných lodí plánovanými do konca roku 2003 nebol realistický. Pochybnosti týkajúce sa kapacity dodať loď 6079 do konca roku 2003 sa preto potvrdzujú.
(71)
Komisia pripomína, že už povolila predĺženie termínu dodávky pre štyri lode vyrobené spoločnosťou Fincantieri v zmysle článku 3 ods. 2 nariadenia o stavbe lodí. Tieto ustanovenia platia výhradne pre neočakávané, vážne a odôvodnené narušenia spôsobené neočakávanými okolnosťami, na ktoré nemá podnik vplyv a Súdny dvor už ustanovil, že toto ustanovenie musí byť vykladané v úzkom zmysle.
(72)
Vzhľadom na záver uvedený v bode 70 predĺženie termínu dodávky nie je odôvodniteľné a z tohto dôvodu Komisia nemôže povoliť predĺženie termínu dodávky pre trup lode 6079.
PRIJALA TOTO ROZHODNUTIE:
Článok 1
Trojročnú lehotu dodávky ustanovenú v článku 3 ods. 2 nariadenia (ES) č. 1540/98 nie je možné pre loď 6079 postavenú spoločnosťou Fincantieri predĺžiť.
Nie je preto možné poskytnúť prevádzkovú pomoc v súvislosti so zmluvou o tejto lodi.
Článok 2
Taliansko informuje Komisiu v lehote dvoch mesiacov odo dňa oznámenia tohto rozhodnutia o opatreniach, ktoré podniklo s cieľom uplatniť toto rozhodnutie.
Článok 3
Toto rozhodnutie je určené Talianskej republike.
V Bruseli 23. novembra 2005.